Judionaan phiesta Pascua aajem burrju gayaa arr aawai Jesús Jerusalenag majim.
Maimua irua ooimaawai,
Aai i jeeujem degta sĩi phakjã pernaa,
ovejajã pernaa,
duburjã pernaa maimua sĩi õrag phatkhon cambie nʉm khʉʉnpata ohood thʉnʉm ooimajim.
Ichdeu mag oobaimaawai maar dakhĩraa aig jʉ̃gad werba sĩsid arr jãaupʉrnaa agua bobojog thum amach phak dʉi ovejapa dawag jʉrkhʉʉipʉijim.
Magnaa chi phatkhon cambie narr khʉʉn mesjã jẽkhʉt sĩekhʉʉipʉpʉi khabaadeewai am phatkhonjã sĩi parhooba khuyiupʉimajim.
Magnaa chi dubur per narr khʉʉnag,
—Jopkhaa pãach nemchaain mʉigmua phe athaadet;
mʉ Aai di chan sĩi pãrau merrkaúg paapäaig khabamgui ajim amag.
Irua mag iekhabaawai maar khĩir ee dʉnʉisijim,
Ẽwandam iek phã sim gaai,
“Ẽwandam,
pʉrʉg jeeujem di kõitan mʉʉn nem aneeme chitaawai ag gaaimua mʉʉn õor jua ãwatab khaba ãwatju” a phã sim.
Mag amach dakhĩir dawag õor jʉrkhʉʉibapʉim oobaawai judionaan chi pornaanau irig,
—Pʉchdeu Ẽwandam di kõit jãg chirʉpí,
pʉ iek mag pʉʉta Ẽwandamau warrgarwe pʉiju a jaaujerr anaawai magan maar dakhĩir ag na marau nem ooba aajem ich Ẽwandam denjo waubá ajierram irig.
Magbaawai ich Jesuu warag amag,
—Pãrau magta oom khõsi nʉm khai,
magan mʉg di chʉyeubapʉit;
magbaa khãai thãrjup nʉm ee mua deeu eu dʉnʉʉujugui ajim.
Magbaawai chi judionaanau irig,
—Mʉg Aai i jeeujem di eu awaag cuarenta y seis años phidkhatarrta,
¿puata mag khãai thãrjuppaim ee deeu eu dʉnʉʉujũu?
ajierram.
Pari Jesuu mag amag di a simjã chi di chaar igwia khaba,
ich mor igwiata mag sĩejim.
I mag iekhatarr aawaita,
amau i thõowia deeu iiu phiidʉtarr khurjã maach chi i dʉi ogdʉba wenʉrrarr khʉʉnaun i iekhatarr khĩir eyaa naajim.
Mag warag warrgarwe Ẽwandam iek phã sĩsidʉm gaai Jesús igwia phã sĩsidʉmjã wajapcha khaphʉnaa ich Jesuu ich iiucha maachig nem jaaujerrjã warag marau khaphʉ nʉisijim.
Mag Jerusalenag mawia am phiesta Pascua ee simua ich iiu aawai ag na õrau nem ooba aajempa wautarr oowia õor khapanaam khʉʉnau i iek ʉkhajierram.
Pari mag õrau ich iek ʉkha nʉm anʉmjã ichdeu wajapha khaphʉ sĩejim,
õrau chadcha thãraucha ich iek ʉkhaba nʉm.
Pari mag khaug aumamjã õrau ichig jaaubamta sĩi ichdeupaita õor thumaam khʉʉn thãar khaug aumaajeejim.